ทรู อะคาเดมี่ แฟนเทเชีย ซีซั่นที่ 9
เซอร์ไพรส์และเหตุการณ์สำคัญในฤดูกาลนี้

สัปดาห์ที่ 1-3 (ว่าที่นักล่าฝัน)  มีการแสดงของว่าที่นักล่าฝัน และจะเป็นการคัดออกสัปดาห์ละ 4 คน โดยกรรมการเป็นผู้คัดเลือกออก ซึ่งการคัดออกจะคัดออกกลุ่มละ 1 คนในแต่ละสัปดาห์โดยแต่ละกลุ่มมี 6 คนโดยเมื่อเข้าสู่สัปดาห์ที่ 4 (สัปดาห์ที่ 1 ในบ้านหลังใหญ่) จะได้นักล่าฝันตัวจริง จึงจะเข้าสู่การแข่งขันอย่างเต็มรูปแบบของ 12 นักล่าฝันตัวจริง AF9 และมีหมายเลข V ประจำตัว (แตกต่างจากซีซั่นที่ 8 ที่กำหนดหมายเลข V ประจำตัวให้นักล่าฝันทั้ง 24 คนตั้งแต่แรกและใช้การโหวตในการคัดเลือก 12 นักล่าฝันตัวจริง) และใน 3 สัปดาห์ ของบ้านหลังเล็กนั้นจะให้ว่าที่นักล่าฝันได้เลือกเพลงเองโดยห้ามเลือกเพลงซ้ำกันในกลุ่มเพราะจะเป็นการแข่งขันกันในกลุ่ม แต่สามารถเลือกเพลงซ้ำกับกลุ่มอื่นได้โดยจะถือว่าเป็นการแข่งกับกลุ่มอื่น
สัปดาห์ที่ 3 (ว่าที่นักล่าฝัน)  ก่อนเริ่มการแสดงในสัปดาห์นี้ รายการได้ประกาศเซอร์ไพรส์ คือ การเปลี่ยนกฎของการคัดเลือกในสัปดาห์สุดท้าย โดยให้กรรมการแต่ละกลุ่มเลือกว่าที่นักล่าฝันในกลุ่มของตนเอง 2 คน เพื่อให้เป็นนักล่าฝันตัวจริงก่อน ส่วนว่าที่นักล่าฝันที่เหลือของแต่ละกลุ่มจะถูกตัดสินรวมกันโดยให้กรรมการโหวตเลือกใหม่อีก 4 คนอย่างอิสระ ดังนั้นเมื่อกรรมการคัดเลือกว่าที่นักล่าฝันในกลุ่มของตนเองแล้ว จะมีว่าที่นักล่าฝัน 8 คนที่ได้สิทธิ์เป็นนักล่าฝันตัวจริงแน่นอนและจะเหลืออีก 8 คนที่กรรมการต้องโหวตเลือกอีกครั้งซึ่ง  กรรมการของแต่ละกลุ่มได้ตัดสินเลือกนักล่าฝันตัวจริง 8 คนแรกคือ ใบหม่อน แคท ไบร์ท โซ่ ไอซ์ เนสท์ ซันนี่ และ บอมเบย์  แต่หลังจากกรรมการได้ตัดสินเลือกนักล่าฝันตัวจริงในกลุ่มของตนเองแล้ว รายการได้ประกาศเซอร์ไพรส์เพิ่มเติม คือ การให้ว่าที่นักล่าฝัน 8 คนที่ออกจากบ้านไปแล้วใน 2 สัปดาห์แรกได้สิทธิ์กลับมารวมกลุ่มกับว่าที่นักล่าฝัน 8 คนที่เหลืออยู่และให้คณะกรรมการโหวตเลือกใหม่อีกครั้งเพิ่ม 4 คนจากทั้งหมด 16 คน แล้วจะประกาศผลในวันเปิดบ้าน AF9 หลังใหญ่
สัปดาห์ที่ 1 (นักล่าฝันตัวจริง AF9)  นักล่าฝันประจำฤดูกาลนี้มีจำนวน 12 คน ซึ่ง จำนวนนักล่าฝัน ในปีนี้มีนักล่าฝันชาย 7 คน นักล่าฝันหญิง 5 คน ซึ่งเกิดจากการโหวต 4 คนสุดท้ายของคณะกรรมการคัดเลือกตามกฎที่มีเซอร์ไพรส์ในสัปดาห์ที่ 3 ที่ผ่านมา โดยว่าที่นักล่าฝัน 4 คนที่มีคะแนนโหวตสูงสุดจากคณะกรรมการและได้เป็นนักล่าฝันตัวจริง 4 คนสุดท้าย ได้แก่ ก้อง ด้วยคะแนนโหวต 6 คะแนน, เอิร์ท (บารมี)  ด้วยคะแนนโหวต 5 คะแนน, เค ด้วยคะแนนโหวต 5 คะแนน และโอปอล์ ด้วยคะแนนโหวต 3 คะแนน และในวันคอนเสิร์ตได้มีการเซอร์ไพรส์เปิดตัวอาต้อย เศรษฐา ศิระฉายา กลับมาเป็นพิธีกรอีกครั้งในซีซั่นนี้ ทำให้ปีนี้มีพิธีกร 2 คนร่วมดำเนินรายการบนคอนเสิร์ต
สัปดาห์ที่ 4 (นักล่าฝันตัวจริง AF9)  ในวันคอนเสิร์ตประจำสัปดาห์นี้ซึ่งตรงกับวันเกิดของเค V6พอดี ทางรายการได้มอบตุ๊กตาภูมิคุ้มกันให้กับเคเป็นของขวัญวันเกิดเพื่อเป็นสิทธิ์คุ้มกันในสัปดาห์นี้ และให้ทางเลือกเคที่จะเก็บไว้ใช้คุ้มกันตัวเองหรือจะเลือกมอบให้กับนักล่าฝันคนใดคนหนึ่งที่เหลือก็ได้ โดยเคต้องตัดสินใจหลังจากพิธีกรประกาศรายชื่อสามคนที่มีคะแนนโหวตน้อยที่สุด เมื่อพิธีกรประกาศรายชื่อแล้ว เคตัดสินใจเลือกมอบให้กับเพื่อนหนึ่งในสามคนที่มีคะแนนโหวตน้อยที่สุด คือ ก้อง V2 ซึ่งเป็นผู้ที่มีคะแนนโหวตน้อยที่สุดประจำสัปดาห์ด้วยเช่นกัน จึงทำให้ในสัปดาห์นี้ไม่มีนักล่าฝันที่ต้องออกจากการแข่งขัน และคะแนนโหวตทั้งหมดจะถูกสะสมและนำไปรวมกับคะแนนโหวตในสัปดาห์ต่อไป
สัปดาห์ที่ 6 (นักล่าฝันตัวจริง AF9)  เนื่องจากเป็นสัปดาห์พิเศษที่มีการแข่งขันแบบแบ่งทีม จึงมีกติกาพิเศษขึ้นมาโดยให้มีการแข่งกันระหว่างทีม KISZ และ ทีมลิขิตฟ้า โดยที่ทีมไหนที่โชว์ได้ถูกใจคอมเมนท์เตเตอร์มากที่สุดจะได้รับรางวัลเป็นที่พัก 2 ห้องนอน พูวิลล่า สุดหรู 2 วัน 1 คืน พร้อมอาหารเช้า 4 ท่านที่โรงแรมวีวิลล่าหัวหิน ซึ่งได้รับรางวัลการันตี ไทยแลนด์ บูจิก อวอร์ดส์ 2011 มูลค่า 60,000 บาท สำหรับไปพักผ่อนหลังจบซีซั่น และยังได้รับตุ๊กตาภูมิคุ้มกันที่มีสิทธิ์คุ้มกันทั้งทีม ซึ่งหมายความว่า ถ้าสมาชิกคนใดในทีมมีคะแนนโหวตน้อยที่สุดในสัปดาห์นี้ก็จะไม่มีใครต้องออกจากบ้านไป ผลออกมาว่าทีม KISZ ได้รับคะแนน 2 ต่อ 1 เสียงจากคอมเมนท์เตเตอร์ จึงได้รับสิทธิ์คุ้มกันจากตุ๊กตาภูมิคุ้มกัน และเมื่อถึงช่วงประกาศผลโหวตปรากฏว่า เค V6 สมาชิกทีม KISZ เป็นผู้ที่มีคะแนนโหวตน้อยที่สุด ส่งผลให้ในสัปดาห์นี้ไม่มีนักล่าฝันที่ต้องออกจากการแข่งขัน และคะแนนโหวตทั้งหมดจะถูกสะสมและนำไปรวมกับคะแนนโหวตในสัปดาห์ต่อไป
สัปดาห์ที่ 7 (นักล่าฝันตัวจริง AF9)  ในวันคอนเสิร์ตประจำสัปดาห์นี้ได้เปิดคอนเสิร์ตด้วยบทเพลง "ความฝันอันสูงสุด" ของ สันติ ลุนเผ่ เนื่องจากในวโรกาส 12 สิงหา มหาราชินี ครบ 80 พรรษา ของ สมเด็จพระนางเจ้าสิริกิติ์ พระบรมราชินีนาถ ขับร้องโดย ครูผู้ฝึกสอนการร้องทุกท่านและคุณเศรษฐา ศิระฉายา พิธีกร และมีวงซิมโฟนี ออร์เคสตร้า โรงเรียนดุริยางค์ทหารอากาศบรรเลงดนตรีประกอบการแสดงตลอดทั้งคอนเสิร์ต นอกจากนี้ รายการยังได้เชิญคุณแม่ของนักล่าฝันแต่ละคนขึ้นมานั่งชมการแสดงของนักล่าฝันแต่ละคนบนเวทีด้วย และให้โอกาสคุณแม่แต่ละคนได้พูดให้กำลังใจกับนักล่าฝันก่อนแสดง ยกเว้นก่อนการแสดงของ ซันนี่ V11 ที่คุณเศรษฐาได้พูดให้กำลังใจก่อนการแสดงแทนพร้อมแจ้งว่า คุณแม่ของซันนี่ไม่สามารถมาได้เนื่องจากติดภารกิจที่เชียงใหม่เช่นเดียวกับวันที่นักล่าฝันตัวจริง 12 คนเข้าบ้านหลังใหญ่ แต่หลังจากซันนี่ทำการแสดงเสร็จแล้ว รายการก็ได้เชิญคุณแม่ของซันนี่ขึ้นมาเซอร์ไพรส์บนเวทีพร้อมพูดให้กำลังใจเช่นเดียวกับคุณแม่ของนักล่าฝันคนอื่น ๆ
สัปดาห์ที่ 10 (นักล่าฝันตัวจริง AF9)  ในช่วงหลังปิดโหวต รายการได้มีกติกาพิเศษ คือ การให้คอมเมนต์เตเตอร์ลงความเห็นเลือกนักล่าฝัน 2 คนจาก 3 คนที่มีคะแนนโหวตน้อยที่สุดให้ได้รับสิทธิ์ภูมิคุ้มกันตัวเองไม่ให้ออกจากการแข่งขัน โดยถ้าผู้ที่มีคะแนนโหวตน้อยที่สุดเป็นผู้ที่มีสิทธิ์คุ้มกัน สัปดาห์นี้จะไม่มีใครต้องออกจากการแข่งขัน แต่ถ้าผู้ที่มีคะแนนโหวตน้อยที่สุดไม่มีสิทธิ์คุ้มกัน ก็จะต้องออกจากการแข่งขันตามปกติ โดยในสัปดาห์นี้ นักล่าฝัน 3 คนที่มีคะแนนน้อยที่สุดคือ โซ่ V1 ไบร์ท V5 และ เนสท์ V7 และคอมเมนต์เตเตอร์ได้ลงความเห็นเลือกให้สิทธิ์คุ้มกันกับ ไบร์ท V5 และ เนสท์ V7 และเมื่อถึงช่วงประกาศผลโหวตปรากฏว่า ไบร์ท V5 เป็นผู้ที่มีคะแนนโหวตน้อยที่สุด ส่งผลให้ในสัปดาห์นี้ไม่มีนักล่าฝันที่ต้องออกจากการแข่งขัน ส่วนคะแนนโหวตทั้งหมดของสัปดาห์นี้จะถูกสะสมและนำไปรวมกับคะแนนโหวตในสัปดาห์ต่อไป
สัปดาห์ที่ 11 (นักล่าฝันตัวจริง AF9)  ช่วงกลางสัปดาห์นี้ รายการได้ให้นักล่าฝันทั้ง 7 คนที่ออกจากบ้านไปแล้ว ได้มีโอกาสกลับเข้ามาอยู่ในบ้านเล็กอีกครั้ง เพื่อเตรียมตัวร้องคอรัสในเพลงรวมกลุ่มชายและเพลงรวมกลุ่มหญิงของโจทย์เพลงประจำสัปดาห์นี้ เพื่อเป็นเกียรติแก่คุณเศรษฐา ศิระฉายาที่ได้รับรางวัลศิลปินแห่งชาติและเป็นการเซอร์ไพรส์กับนักล่าฝันอีก 5 คนที่อยู่ในบ้านใหญ่ด้วย และในช่วงคอนเสิร์ตประจำสัปดาห์จะมีพิธีกรดำเนินรายการสัปดาห์นี้เพียงคนเดียว โดยรายการได้เชิญให้คุณเศรษฐาเป็นผู้นั่งชมการแสดง พร้อมกับสมาชิกวงดิ พอสซิเบิ้ลอีกสองท่าน คือ คุณวินัย พันธุรักษ์ มือกีตาร์ และคุณพิชัย ทองเนียม มือเบส การแสดงประจำสัปดาห์เริ่มด้วยเซอร์ไพร์สของนักล่าฝันทั้ง 7 คน ออกมาขับร้องบทเพลงจูบฟ้าลาดินและโอ้รักของวงดิ พอสซิเบิ้ลแทนการร้องเพลงธีมเปิดคอนเสิร์ต และเมื่อถึงช่วงประกาศผลคะแนนโหวต หลังจากพิธีกรได้ประกาศรายชื่อนักล่าฝัน 3 คนที่มีคะแนนน้อยที่สุดประจำสัปดาห์ คือ ไบร์ท V5 แคท V4 และ ไอซ์ V8 แล้ว คุณเศรษฐาได้ประกาศใช้สิทธิ์ในฐานะเจ้าของโจทย์เพลงประจำสัปดาห์ โดยให้โอกาสนักล่าฝันทั้ง 5 คนได้ไปแข่งขันในสัปดาห์สุดท้ายรอบชิงชนะเลิศที่อิมแพ็ค อารีน่า เมืองทองธานี ทำให้ในสัปดาห์นี้ไม่มีใครต้องออกจากบ้าน และเป็นครั้งแรกของรายการที่ไม่มีการคัดนักล่าฝันออกจากการแข่งขันติดต่อกันจนถึงสัปดาห์สุดท้ายของการแข่งขันและมีการเก็บสะสมคะแนนโหวตจากสัปดาห์ก่อนหน้าเพื่อใช้ตัดสินในรอบชิงชนะเลิศ